Okresná prokuratúra Poprad 
Štefánikova 11, 058 01 Poprad 1 	

Sp. zn. : 2 Pv 276/12/7706	Poprad, 16.6.2015
EEČ : 2-57-66-2015

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Poprad
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: manažér predaja
sa v skúšobnej dobe, určenej uznesením prokurátora Okresnej prokuratúry XXXXX zo dňa 3.7.2012, spisová značka 2 Pv 276/12/7706, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Podľa § 9 ods. 1 písm. e/ Trestného poriadku, trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak ide o osobu, proti ktorej sa skoršie stíhanie pre ten istý skutok skončilo právoplatným rozsudkom súdu alebo bolo právoplatne zastavené, podmienečne zastavené a obvinený sa osvedčil alebo sa skončilo  schválením zmieru a zastavením trestného stíhania, ak rozhodnutie nebolo v predpísanom konaní zrušené.  

Skutková veta:
dňa 12.04.2012 asi o 13.50 hod. v XXXXX, na ul. Komenského, pred obytným domom Šport, č. 697/59 cúval s motorovým vozidlom továrenskej značky Opel Corsa, ev. čísla XXXXX, pričom v dôsledku nevenovania dostatočnej pozornosti situácii za vozidlom, zadnou ľavou časťou vozidla zrazil chodkyňu XXXXX prechádzajúcu vozovku z ľavej strany na pravú v smere cúvania vozidla, chodkyňa pri zrážke utrpela zlomeninu vonkajšieho členka pravého predkolenia s posunom úlomkov a neúplným vykĺbením  členkovej kosti tržno - zmliaždenú ranu v oblasti vnútorného predkolenia, pomliaždenie pravého ramena a panvy v sedacej oblasti s liečením v priemere 12-16 týždňov

Uznesením prokurátora Okresnej prokuratúry XXXXX zo dňa 3.7.2012, spisová značka 2 Pv 276/12/7706, bola určená obvinenému skúšobná doba v trvaní 20 mesiacov.
Odôvodnenie:
XXXXX prokuratúry v Poprade uznesením sp. zn. 2 Pv 276/12/7706-9 zo dňa 03.07.2012, právoplatným dňa 21.07.2012 podľa § 216 ods. 1 Trestného poriadku podmienečne zastavil trestné stíhanie obvineného XXXXX vedené pre prečin ublíženia na zdraví podľa § 157 ods. 1, ods. 2 písm. a/ Trestného zákona, na skutkovom základe uvedenom vo výrokovej časti tohto uznesenia.   

	Obvinenému bola podľa § 216 ods. 2 Trestného poriadku   určená skúšobná doba podmienečného zastavenia v trvaní 20 mesiacov, ktorá začala plynúť právoplatnosťou predmetného uznesenia a skončila dňa 21.03.2014. 

	Obvinenému v skúšobnej dobe neboli uložené obmedzenia v zmysle ustanovenia § 216  ods. 4 Trestného zákona. 

	Po uplynutí skúšobnej doby boli na obvineného vyžiadané správy a posudky za účelom rozhodnutia o osvedčení sa v skúšobnej dobe podmienečného zastavenia trestného stíhania. 

	Obvinený v súčasnosti nie je trestne stíhaný, pričom z odpisu registra trestov vyplýva, že nebol súdne trestaný. Podľa výpisu z evidenčnej karty vodiča sa obvinený v skúšobnej dobe podmienečného zastavenia trestného stíhania nedopustil závažného priestupku v súvislosti s porušením pravidiel upravujúcich cestnú premávku. 	

	Podľa § 217 ods. 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje.  O osvedčení alebo o pokračovaní v trestnom stíhaní vydá uznesenie. 

	Podľa § 9 ods. 1 písm. e/ Trestného poriadku, trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak ide o osobu, proti ktorej sa skoršie stíhanie pre ten istý skutok skončilo právoplatným rozsudkom súdu alebo bolo právoplatne zastavené, podmienečne zastavené a obvinený sa osvedčil alebo sa skončilo  schválením zmieru a zastavením trestného stíhania, ak rozhodnutie nebolo v predpísanom konaní zrušené.  

	Podľa § 217 ods. 4 Trestného poriadku právoplatnosťou uznesenia o tom, že sa obvinený osvedčil alebo uplynutím lehoty podľa odseku 2 nastávajú účinky zastavenia trestného stíhania podľa § 9 ods. 1 písm. e/. 

	Vzhľadom na uvedené skutočnosti mám za to, že podmienečné zastavenie trestného stíhania splnilo svoj výchovný účel, obvinený počas plynutia skúšobnej doby viedol riadny život, nedopustil sa závažného protiprávneho konania a zabezpečené podklady sú dostačujúce na vydanie rozhodnutia o osvedčení  sa obvineného v skúšobnej dobe podmienečného zastavenia trestného stíhania.  

Poučenie:
Proti tomuto uzneseniu je prípustná sťažnosť, ktorú možno podať u prokurátora Okresnej prokuratúry XXXXX do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Štefan Lesňák
prokurátor